צ'וק (מדינה)

מדינת צ'וּק (באנגלית: Chuuk State; ידועה גם בשם טרוּק) היא מדינת איים, אחת מארבע המדינות בפדרציה של מיקרונזיה (FSM - Federated States of Micronesia). צ'וק מורכבת מכמה קבוצות איים: נומונאס (Nomoneas), פאיצ'וק (Faichuuk), איי הול (Hall Islands), נמונואיטו אטול (Namonuito Atoll), פאטיו (Pattiw) ואיי מורטלוק (Mortlock).

צ'וק היא המדינה המאוכלסת ביותר במיקרונזיה, עם כ-50,000 תושבים על שטח 120 קילומטרים רבועים.

עיר הבירה של צ'וק היא ווֵנוֹ (Weno), הממוקמת באי שנושא את אותו שם (לשעבר נקרא Moen) והיא המרכז המנהלי והמסחרי של מדינת צ'וק.

 גאוגרפיה 
צ'וק שוכנת באוקיינוס השקט, כ-1,000 קילומטרים מצפון לארכיפלג ביסמרק (שבין פפואה ניו גינאה לבין איי שלמה), כ-700 קילומטרים ממערב למדינת פונפיי שבה שוכנת עיר הבירה של הפדרציה של מיקרונזיה.
ממוזער|200x200 פיקסלים|האי וונו (Weno), צ'וק
מדינת צ'וק מורכבת מאוסף איים געשיים בתוך לגונת צ'וק וכ-24 אטולים באיים חיצוניים, כ-290 איים בסך הכול.

מרכז האוכלוסייה העיקרי של מדינת צ'וק הוא לגונת צ'וק, ארכיפלג גדול עם איים הרריים המוקפים בשרשרת של איים קטנים על שונית אלמוגים. בנוסף, המדינה כוללת מספר קבוצות "איים חיצוניים" דלילות יותר באוכלוסייה, כולל איי מורטלוק בדרום-מזרח, איי הול (פאפנג) בצפון, אטול נאמונואיטו בצפון-מערב ואזור פאטיו במערב.

אזור פאטיו קשור מבחינה תרבותית לאיים החיצוניים של מדינת יאפ.

 היסטוריה 
 התיישבות ילידית 
צ'וק יושבה לראשונה על ידי עמים אוסטרונזים, באי מלנזיה (Melanesia). עדויות ארכאולוגיות מצביעות על כך שבאיים פפן ו-וונו היו התיישבות אנושית במאה השנייה והראשונה לפנה"ס. עדויות מאוחרות יותר מצביעות על כך שהתיישבות אנושית נרחבת הופיעה בצ'וק במהלך המאה ה-14 לספירה.

 קולוניזציה ספרדית 
התצפית הראשונה שתועדה על ידי אירופאים נערכה על ידי הנווט הספרדי אלברו דה סאבדרה סרון במהלך אוגוסט או ספטמבר 1528. מאוחר יותר ביקר במקום הספרדי אלונסו דה ארייאנו ב-15 בינואר 1565.

במאה ה-19, האי צ'וק נחשב כחלק מהאימפריה הספרדית, על אף ששלטונה היה פורמלי בלבד. ניסיונות הספרדים לבסס שליטה ולתווך בין השבטים המקומיים שנלחמו זה בזה, התרחשו רק ב-1886 וב-1895 ומאחר שלא הוקמה התיישבות ספרדית משמעותית, החיים המסורתיים נמשכו עד לתחילת העידן הקולוניאלי הגרמני.

 השלטון הגרמני 
איי קרוליין ובהם גם צ'וק נמכרו לקיסרות הגרמנית בשנת 1899, לאחר שספרד נסוגה מהאוקיינוס השקט בעקבות מלחמת ארצות הברית–ספרד, בה איבדה ספרד את הפיליפינים, המושבה העיקרית שלה באסיה. גרמניה שילבה את השטח תחת שלטונה בגינאה החדשה הגרמנית.

 השלטון היפני 
במהלך מלחמת העולם הראשונה, הצי הקיסרי היפני רדף והשמיד את הטייסת הגרמנית שפעלה במזרח אסיה, כדי להגן על נתיבי השיט של בעלות הברית באוקיינוס השקט וההודי. החל מאוקטובר 1914, לאחר תבוסת גרמניה במלחמת העולם הראשונה הפכה צ'וק להיות רכושה של האימפריה היפנית, תחת המנדט של חבר הלאומים.
ממוזער|200x200 פיקסלים|התקפה על בסיס חיל הים היפני באי דבלון, חלק ממדינת צ'וק הנוכחית
במהלך מלחמת העולם השנייה, לגונת צ'וק הייתה הבסיס הימי העיקרי של יפן בדרום האוקיינוס השקט והיו בו אוניות מערכה, נושאות מטוסים, ספינות סיור, משחתות, שולות מוקשים וצוללות שפעלו נגד בעלות הברית, שפעלו בגינאה החדשה ובאיי שלמה הסמוכים. חלק גדול מהצי היפני התבסס בצ'וק עצמה.

בשנת 1944, תקפו והרסו האמריקאים את הבסיס בצ'וק.

 שלטון ארצות הברית 
צ'וק היה אחד משישה מחוזות בטריטוריית הנאמנות של איי האוקיינוס השקט (Trust Territory of the Pacific Islands - TTPI) אשר נוהלו על ידי ארצות הברית באישור האומות המאוחדות מסוף מלחמת העולם השנייה ועד אמצע שנות ה-80. סיום הממשל האמריקאי ב-TTPI היה ב-3 בנובמבר 1986.

 עצמאות 
ב-10 במאי 1979 התאחדו ארבעה משטחי החסות: יאפ, צ'וק, פונפיי קוסראה ואישרו חוקה חדשה ל"פדרציה של מיקרונזיה". המחוזות השכנים: פלאו, איי מרשל ואיי מריאנה הצפוניים החליטו לא להיות שותפים למהלך. המדינה החדשה חתמה על חוזה האסוציאציה החופשית (Compact of Free Association) עם ארצות הברית ב-1982, שנכנס לתוקפו ב-3 בנובמבר 1986, שעל פיו על ארצות הברית מוטלת האחריות המלאה על הגנת המדינה והיא מתחייבת לסייע לה מבחינה כלכלית ובתמורה יכולה ארצות הברית להקים בסיסים באזור.

 אקלים 
 טמפרטורות 
הטמפרטורה הממוצעת בצ'וק נעה בין 24°C ל-31°C לאורך כל השנה. החודשים החמים ביותר הם בדרך כלל מיוני עד ספטמבר והחודשים הקרים ביותר הם מדצמבר עד פברואר.

 כמות גשמים 
כמות המשקעים השנתית הממוצעת היא כ-5,000 מ"מ. החודשים הרטובים ביותר הם מיולי עד אוקטובר, במהלך עונת המונסון הדרום-מערבית, כאשר האזור חווה סופות גשמים טרופיות. בעונה היבשה, מדצמבר עד אפריל, יש פחות גשמים, אך גם בה יש כמות ניכרת של משקעים.

 לחות 
בשל מיקומה הטרופי, רמות הלחות בצ'וק, גבוהות לאורך כל השנה. הלחות הממוצעת נעה בין 80% ל-85%. השילוב של טמפרטורות גבוהות ולחות יכול לגרום לאקלים להרגיש חם יותר ממה שהוא באמת.

 רוחות 
הרוחות ממלאות תפקיד משמעותי באקלים של צ'וק. רוחות מזרחיות עקביות לאורך כל השנה, עם מהירויות הנעות בין 16 ל-32 קמ"ש, מספקות בריזה מרעננת ועוזרות למתן את הטמפרטורות הגבוהות. במהלך עונת המונסון הרוחות מתחזקות ובזמן טייפונים, המשבים מגיעים עד 97 קמ"ש.

 טמפרטורת הים 
טמפרטורת הים בצ'וק נשארת חמה לאורך כל השנה, ונעה בין 27°C ל-30°C. הראות מתחת למים מצוינת בשל יציבות הטמפרטורות והיעדר זרמים.

 טייפון צ'אטאן 
ממוזער|235x235 פיקסלים|טייפון צ'טאן בשיאו, 8 ביולי 2002
ב-2 ביולי 2002, גשמים עזים מהסופה הטרופית צ'אטאן גרמו ליותר משלושים מפולות שהרגו ארבעים ושבעה בני אדם ופצעו עשרות אחרים, באסון מזג האוויר הקטלני ביותר במדינה. חלק מהמפולות אירעו בהפרש של דקות ספורות זו מזו.

 דמוגרפיה 
צ'וק היא המדינה המאוכלסת ביותר ב-FSM. במפקד האוכלוסין שנערך ב-1 באפריל 2000, היו בה 53,595 תושבים, לעומת 34,486 בפונפיי, 11,241 ביאפ ו-7,686 בקוסראה; במפקד האוכלוסין שנערך ב-4 באפריל 2010, היו בה 48,654 תושבים, לעומת 36,196 בפונפיי, 11,377 ביאפ ו-6,616 בקוסראה.

 דת 
רוב אוכלוסיית המדינה היא נוצרית, כתוצאה מפעילותן של קבוצות מיסיונריות, תחילה מספרד ולאחר מכן מגרמניה וארצות הברית. הקתוליות הונהגה בתקופת הקולוניזציה הספרדית, ולאחר מכן הגעתן של קבוצות פרוטסטנטיות שונות.

על אף זאת, אמונות מסורתיות בידיעת רוחות המתים קיימות עדיין בצ'וק. הרוחות משתלטות (לכאורה)על נשים ומדברות דרכן, בדרך כלל מזהירות את בני המשפחה להתייחס זה לזה בצורה טובה יותר.

 שפה 
תושבי המדינה דוברים את השפה הצ'וקזית, שפה מיקרונזית.

 תיירות 
צ'וק היא יעד תיירות, בעיקר לחובבי צלילה והיא מארחת את מספר התיירים הגדול ביותר מכל המדינות במיקרונזיה. עם זאת, התיירות יחסית לא מפותחת, עקב: חוסר בתשתיות, בפרט מעבורות לא סדירות בין האיים, אספקת חשמל שאינה סדירה בכל האיים מלבד וונו.

 אתרים 
ממוזער|180x180 פיקסלים|טנק יפני שטבע במהלך מלחמת העולם השנייה
 האי וונו, שבו שוכנת בירת צ'וק נמצא בתוך לגונה גדולה שהייתה אתר של קרבות חשובים במלחמת העולם השנייה. בלגונה נמצאים שרידים של ספינות ומטוסים יפניים טבועים, והאזור משמש כיעד צלילה, בין המפורסמים בעולם.

 קישורים חיצוניים 

 הערות שוליים 

קטגוריה:מיקרונזיה